Filosofeista on tullut maassamme lähinnä yleinen naurunaihe ja julkinen vitsi. Tilanne ei voisi olla lukuisille työnsä hyvin tekeville filosofeille – heitä on toki edelleen paljon – turhauttavampi!, täräyttää Puheenvuoron blogissaan Panu Raatikainen, teoreettisen filosofian dosentti Helsingin yliopistossa ja Tampereen yliopistossa.

Hän muistelee aikoja, jolloin suomalainen filosofia nautti sekä kansainvälistä akateemista arvostusta että laajempaa kansalaisten kunnioitusta.

- Filosofiassa on pidetty Nobel-palkinnon vertaisena saavutuksena oman osan saamista Library of Living Philosophers -sarjassa. Tähän pieneen joukkoon on mm. Russellin, Sartren, Popperin ja Gadamerin ohella mahtunut kaksikin suomalaisfilosofia, Georg Henrik von Wright ja Jaakko Hintikka.

Filosofia on noussut tieteenalana viime aikoina esiin erityisesti filosofi Pekka Himasen maan hallitukselle tekemän työn vuoksi. Raatikainen on käsitellyt blogissaan suoraan Himasta muun muassa otsikolla "Himasen kootut selitykset".